อธิบดีกรมควบคุมมลพิษ เชิญชวนประชาชนใช้บริการ ตรวจสอบสภาพเครื่องยนต์ เปลี่ยนถ่ายน้ำมันเครื่อง ในโครงการศูนย์/อู่ บริการซ่อมรถ ลดฝุ่น P.M.2.5
อธิบดีกรมควบคุมมลพิษ เชิญชวนประชาชนใช้บริการ ตรวจสอบสภาพเครื่องยนต์ เปลี่ยนถ่ายน้ำมันเครื่อง ในโครงการศูนย์/อู่ บริการซ่อมรถ ลดฝุ่น P.M.2.5นายประลอง ดำรงค์ไทย อธิบดีกรมควบคุมมลพิษ เปิดเผยภายหลังลงพื้นที่ตรวจเยี่ยมศูนย์บริการยานยนต์ โครงการศูนย์/อู่ บริการซ่อมรถ ลดฝุ่น P.M.2.5 ที่ศูนย์บริการยานยนต์ FIT AUTO สถานีบริการน้ำมัน ปตท.สาขาประชาอุทิศ-ลาดพร้าว ว่า ปัญหาฝุ่นละออง PM2.5 ที่เกิดขึ้นในพื้นที่กรุงเทพมหานครและปริมณฑล มีสัดส่วนการระบายมลพิษมาจากการขนส่งทางถนน ร้อยละ 72.5 ซึ่งเป็นรถบรรทุกร้อยละ 28 และรถปิคอัพร้อยละ 21 โดยเฉพาะรถยนต์ดีเซลที่มีอายุผ่านการรับประกันและขาดการบำรุงรักษา กระทรวงทรัพยากรธรรมชาติและสิ่งแวดล้อม กระทรวงอุตสาหกรรม และสภาอุตสาหกรรมแห่งประเทศไทย (ส.อ.ท.) จึงร่วมมือกันจัดทำโครงการศูนย์/อู่ บริการซ่อมรถ ลดฝุ่น P.M.2.5 ขึ้นมา เพื่อช่วยลดปัญหาฝุ่น PM 2.5 ในพื้นที่กรุงเทพฯและปริมณฑล ซึ่งมีศูนย์บริการยานยนต์และอู่บริการซ่อมรถที่เข้าร่วมโครงการฯ กว่า 450 แห่ง สามารถรองรับการบริการได้ถึง 150,000 คัน โดยให้ส่วนลดราคาน้ำมันเครื่อง ฟรีการตรวจสอบสภาพเครื่องยนต์ ฟรีค่าแรงและส่วนลดอะไหล่ที่เกี่ยวข้องกับการเปลี่ยนถ่ายน้ำมันเครื่องร้อยละ 20 ซึ่งจะช่วยลดภาระค่าใช้จ่ายให้กับประชาชน และช่วยลดผลกระทบของฝุ่นละออง PM 2.5 จากแหล่งกำเนิดรถยนต์ ขอเชิญประชาชนเข้าร่วมโครงการฯ และใช้บริการต่างๆ ซึ่งหากร่วมมือกันในการตรวจสอบสภาพเครื่องยนต์และเปลี่ยนถ่ายน้ำมันเครื่องให้มีประสิทธิภาพ ก็จะสามารถลดค่าฝุ่นได้ถึงร้อยละ 40-50 ในภาพรวมทั้งหมดสำหรับโครงการศูนย์/อู่ บริการซ่อมรถ ลดฝุ่น P.M.2.5 จะให้บริการถึงวันที่ 29 กุมภาพันธ์ 2563 ประชาชนที่สนใจเข้าร่วมโครงการฯ สามารถสอบถามรายละเอียดเพิ่มเติมจากแต่ละศูนย์บริการได้โดยตรงและสามารถดูรายละเอียดศูนย์บริการที่ร่วมโครงการได้ที่ www.fti.or.th